หุ้นพลังงานปิโตรเคมีคึกรับปีใหม่
หุ้นพลังงานปิโตรเคมี สดใสรับโลกฟื้น PTTGC มุ่งสร้างรายได้กำไร เชื่อน้ำมันเกิน 100 เหรียญหนุน
3 ม.ค. 2556

หุ้นพลังงานปิโตรเคมี สดใสรับโลกฟื้น PTTGC มุ่งสร้างรายได้กำไร เชื่อน้ำมันเกิน 100 เหรียญหนุน
บรรยากาศการลงทุนในหุ้นพลังงานและปิโตรเคมีในวันแรกที่ตลาดหุ้นไทยเปิดทำการในปี 2556 ได้รับความสนใจจากนักลงทุนอย่างชัดเจน ส่งผลให้หุ้นในกลุ่มนี้ปรับตัวเพิ่มขึ้น เช่น บริษัท ปตท. (PTT) ปิด 337 บาท เพิ่มขึ้น 5 บาท บริษัท ปตท.สำรวจและผลิตปิโตรเลียม (PTTEP) ปิด 166.50 บาท เพิ่มขึ้น 2.50 บาท และหุ้น ปตท.โกลบอล เคมิคอล (PTTGC) ปิด 71.25 บาท เพิ่มขึ้น 1.20 บาท 
นักวิเคราะห์คาดว่า ปีนี้น่าจะเป็นปีที่ดีของหุ้นพลังงานและปิโตรเคมี เพราะเป็นกลุ่มที่ปรับตัวเพิ่มขึ้นน้อยที่สุด และน้อยกว่าตลาดอย่างมาก ขณะที่ปีนี้จีนจะกระตุ้นเศรษฐกิจ และปัญหาสหรัฐและยุโรปที่ดีขึ้น น่าจะทำให้ความต้องการใช้พลังงานและปิโตรเคมีเพิ่มขึ้นได้ 
นายอนนต์ สิริแสงทักษิณ ประธานเจ้าหน้าที่บริหาร บริษัท พีทีที โกลบอล เคมิคอล (PTTGC) เปิดเผยว่า บริษัทคาดว่ารายได้และกำไรในปี 2556 จะเติบโตมากกว่าปี 2555 
“ปีนี้เรามุ่งเน้นในเรื่องการเติบโตของกำไรให้มากขึ้น โดยจะพัฒนาประสิทธิภาพการผลิต และเพิ่มมูลค่าในโครงการด้านต่างๆ จากการควบรวมกิจการในช่วงที่ผ่านมา เพื่อสร้างการเติบโตโดยใช้เงินลงทุนไม่มาก” นายอนนต์ กล่าว
นอกจากนี้ อยู่ระหว่างศึกษาโครงการร่วมทุนก่อสร้างปิโตรเคมีคอมเพล็กซ์ในประเทศอินโดนีเซีย จีน และมาเลเซีย เนื่องจากเป็นประเทศที่มีประชากรมาก และมีความต้องการใช้ผลิตภัณฑ์ปิโตรเคมีสูง แต่กำลังการผลิตในประเทศไม่เพียงพอ โดยในประเทศอินโดนีเซียได้มีแผนเข้าไปร่วมทุนกับเปอร์ตามีนา 
ทั้งนี้ คาดว่าแผนศึกษาโครงการร่วมทุนก่อสร้างปิโตรเคมีคอมเพล็กซ์ทั้ง 3 ประเทศ จะมีความชัดเจนเกี่ยวกับข้อสรุปต่างๆ ในช่วงกลางปี 2556
สำหรับแนวโน้มผลประกอบการโดยรวมในช่วงไตรมาส 4 ปี 2555 น่าจะโตได้ และจะใกล้เคียงกับในช่วงไตรมาสก่อนหน้าที่มีกำไรประมาณ 1.29 หมื่นล้านบาท เพราะราคาผลิตภัณฑ์ปิโตรเคมียังคงอยู่ในระดับสูงตามราคาน้ำมันที่เพิ่มขึ้น และหากราคาน้ำมันดิบดูไบยังสามารถยืนเหนือระดับ 100 เหรียญสหรัฐต่อบาร์เรล ผลประกอบการของบริษัทจะยังเติบโตได้ดี
ด้านกระทรวงพาณิชย์ คาดว่าปี 2556 ราคาน้ำมันดูไบ 100120 เหรียญสหรัฐ และค่าเงินบาทอยู่ที่ 28.50-32.5 บาท/เหรียญสหรัฐ